**Duško Marković, potpredsjednik Vlade za politički sistem, unutrašnju i vanjsku politiku**

**(Uvodno izlaganje na međunarodnoj konferenciji „Civilno društvo odlučuje?“**

**Podgorica, 7. decembar 2015. godine)**

Hvala Vam uvažena gospođice Novaković,

Predsjedniče Parlamenta,

Uvaženi ambasadore,

Poštovani panelisti i učesnici konferencije,

Dame i gospodo,

Zadovoljstvo mi je što sam ovim povodom danas ovdje i da prije nego što kažem o tome kako Vlada gleda na ulogu i pozicije civilnog sektora u crnogorskom društvu, želio bih da čestitam na ovom istraživanju. Ono je za mene bilo zaista inspirativno i neka ne bude pretenciozno, ja sam ga pročitao dva puta, ne samo zbog toga što je bilo interesantno sa aspekta njegovih rezultata nego i ozbiljnih upozorenja koje to istraživanje ima kako za Vladu i državne institucije, tako generalno i za civilni sektor.

Rekao bih da su tri grupe mojih zapažanja čitajući ovo istraživanje. Prvo, da je veoma indikativno, iritirajuće i u odnosu na Vladu i njene institucije, ali i na civilni sektor. Drugo, da je zabrinjavajuće. Rezultati su zabrinjavajući prije svega kada se tiče Vlade i državnih institucija. I treće, naravno ohrabrujuće jer, kada postavljamo u uporedni kontekst, regionalni kontekst, ipak vidimo da je položaj civilnog sektora u Crnoj Gori daleko povoljniji i iznad onoga što imamo u okruženju.

Dakle krećemo se naprijed, dosta sporo ali moram da vam kažem kao relativno visok državni zvaničnik odnosno Vladin funkcioner sam iznenađen, da kažem nazadovanjem u partnerstvu Vladinih institucija i ukupno državnih institucija u saradnji sa civilnim sektorom jer sam lično imao osjećaj da je to mnogo bolje, da je to proaktivnije da i za to imamo neku svoju percepciju, nažalost, koju mi je ovo istraživanje potpuno razvilo, evo želim do kraja da budem iskren pred vama.

Vlada naravno ima namjeru, i ne samo da ima namjeru nego je to interes da obezbijedi punu saradnju sa civilnim sektorom jer bez civilnog sektora svako društvo a posebno demokratija bi bila hramljući sistem. Dakle bez dopunskog kontrolnog i korektivnog mehanizma participativne demokratije učešće građana u procesu odlučivanja svelo bi se na posrednu ili samo da kažemo tu predstavničku dimenziju, a tome bi se suprotstavilo ono osnovno geslo ili načelo „ništa o nama bez nas“. U prevodu: oni na koje se odluke odnose moraju biti konsultovani i kada se te odluke donose, a ne samo kada se te odluke primjenjuju.

Kao što sam rekao i ako je ova konferencija uglavnom posvećena rezultatima ove nevladine organizacije koji se tiču istraživanja o stavovima građana o nevladinim organizacijama, dozvolite mi da kao predstavnik Vlade ipak budem zainteresovaniji za drugo istraživanje koje je posvećeno civilnom društvu u kreiranju javnih politika i njihovom sprovođenju. Razlog tome je u činjenici da su predmet ovog istraživanja dvije uredbe kojima se razrađuju zakonom propisane dužnosti ministarstava i organa uprave, prije svega konsultovanje prilikom izrade strategije i analiza stanja u određenoj oblasti, izrade nacrta i predloga zakona i drugih propisa i donošenja podzakonskih akata kojima se uređuje način ostvarivanja sloboda i prava građana. Kada sam čitao ocjene u ovom segmentu, vidio sam praktično da mi nemamo uspostavljen proces konsultovanja prilikom izrade strateških dokumenata, bilo da su to u pitanju strategije, analize ili bilo koji drugi dokument, sve do zakona. Zaista je neshvatljivo da u situaciji kada i u Crnoj Gori i naši partneri u Evropskoj komisiji konstatuju da imamo nedostatak administrativnog kapaciteta za složene procese i pripremu složenih odluka ne koristimo ovu fazu i u ovoj fazi potencijal civilnog sektora da bi naše analize bile objektivnije, da bi bile pouzdanije, a naši zakoni kojima uređujemo društvene odnose bili pouzdaniji, kvalitetniji i primjenjiviji. Dakle, na ovom pitanju ostaje da zajedno radimo i ovu ključnu slabost u odnosima između civilnog sektora i Vladinih institucija, eliminišemo što prije, radi kavalitetnijih javnih politika.

Drugo je omogućavanje učešća u radu radnih grupa za sagledavanje pitanja od zajedničkog interesa ili za normativno uređenje odgovarajućih pitanja. Ovdje imamo malo povoljniju situaciju, ali evo primjetio sam jednu važnu činjenicu, da kada državne institucije bilo kojeg nivoa traže predstavnike nevladinih organizacija u radne grupe za izradu određenih dokumenata, bilo koje vrste, vrlo često dolazimo u situaciju da nam civilni sektor ne iskazuje interes za učešće u tim radnim grupama. Posebno na onim pitanjima koja su specifična i najzahtjevnija i najsloženija za Vladu prilikom definisanja odgovarajućih politika, pa sam npr. primjetio što nije logično da u izradi strategije zaštite životne sredine nijesmo imali nijednu nevladinu organizaciju koja je zainteresovana za učešće u pripremi tog dokumenta. Znamo koliko je to važno za Crnu Goru i koliko je to generalno važno pitanje jer je pitanje životne sredine, zdrave životne sredine, razvojno pitanje. Nije to samo pitanje kvaliteta života.

I četvrta oblast je informisanje o sadržaju programa rada i izvještaj o radu organa državne uprave. U ovom segmentu takođe ovdje nijesmo napravili nikakav iskorak ili ne praktikujemo ovu obavezu koja je normativno definisana a onda je jasno da svi u društvu ne možemo imati jasnu sliku o tom partnerstvu. I zbog toga u ovom prvom istraživanju o mišljenju građana o nevladinim organizacijama imamo vrlo problematično izjašnjavanje građana o vašem radu, i o vašoj ulozi. Ja mislim, ne želim da to stavim kao osnovni kontekst, da je razlog u tome što državne institucije ne izvještavaju građane odnosno javnost na odgovarajući način o radu sa civilnim sektorom i rezultatima toga rada. Praktično vidio sam da su samo jedno ministarstvo u jednom slučaju ili dva, Ministarstvo unutrašnjih poslova i ne znam još koje ministarstvo, ispunili tu svoju obavezu iz Uredbe kada se tiče izveštavanja o rezultatima saradnje sa civilnim sektorom na nekom projektu.

Činjenica je da je istraživanje pokazalo da postoje oblasti u kojima je saradnja države i uprave sa nevladinim organizacijama kao što sam rekao na početku kontinuirano neuspješna. Ovo nas poziva na dva koraka: prvo svi moramo i u Vladi a i vi ovdje i svi zajedno da pažljivo iščitamo ovo istraživanje i da nakon tog pažljivog iščitavanja zajednički sagledamo način kako da otklonimo evidentne nedostatke. Mislim da je ovo zajednički posao i što se tiče Vlade mi ćemo se ovim pitanjem se veoma ozbiljno baviti i napraviti ozbiljnu analizu. Neprihvatljivo je da državne institucije ili službenici u državim institucijama ne primjenjuju propise koje je Vlada donijela. Ja sam mislio da je situacija mnogo bolja od ove, do čitanja ovog materijala. Dakle, uzećemo u ozbiljno razmatranje preporuke koje se odnose na fazu konsultovanja kao i informisanje nevladinih organizacija od strane organa državne uprave, zatim rokove javnih rasprava u zakonodavnim inicijativama u procesu evropskih integracija dodatne mehanizme transparentnosti mogućnosti informisanja javnosti u javnim raspravama, a nadasve na znanje i sposobnost službenika koji neposredno primjenjuju navedene uredbe. Ipak, pošto sam bio dosta kritičan i prema nama samima, odnosno instituciji iz koje dolazim želim da vas podsjetim da mi ovom pitanju pridajemo vanredan značaj i važnost i zbog toga smo pripremili Strategiju razvoja nevladinih organizacija 2014-2016, zatim smo formirali Savez za saradnju sa nevladinim organizacijama a obezbjedili smo i puno učešće predstavnika civilnog sektora, odnosno civilnog društva u pregovaračku strukturu u procesu pridruživanja Evropskoj uniji. Mislim da je to jedan od najboljih modela koje je Crna Gora uspostavila,saradnja sa civilnim sektorom. Mislim da smo mi prva zemlja kandidat za članstvo u Evropskoj uniji koja je ovaj model uspostavila i koji je bio kapitalno važan za naš ukupni rezultat koji smo ostvarili do sada u pregovaračkom procesu, bez obzira što je to partnerstvo bilo traumatično u određenim fazama, bilo je i saglasja, bilo je i pohvala, bilo je nerazumjevanja, bilo je i frustriranih, da kažemo, odnosa ali generalno ovaj modus operandi koji smo razradili je bio kapitalno važan za crnogorske institucije i crnogorsku Vladu generalno, za napredak u procesu pregovaranja sa Evropskom unijom.

Na kraju odgovorio bih i na pitanja iz naslova konferencije da ipak civilno drušvo ne odlučuje ali utiče na odlučivanje. Prije svega artikulisanjem autentičnih interesa građana, a nadasve kvalitetom doprinosa predloga sugestija i komentara u procesu odlučivanja. Ovo je prevashodno uloga civilnog sektora generalno. Uvjeren sam da će ova konferencija doprinijeti upravo takvom pozicioniranju nevladinih organizacija u crnogorskom društvu i da neće biti dilema između onoga ko donosi odluke, a ko pomaže i utiče na kvalitet tih odluka i kontrolu odnosno kvalitet njihove implementacije.

Zahvaljujem vam se na pažnji.